پوتن لە یادی ڕۆژی سەرکەوتندا لە گۆڕەپانی سووری مۆسکۆ وتارێک پێشکەش دەکات\nڕۆژی دووشەممە سەرۆکی ڕووسیا ڤلادیمیر پوتن لە یادی 77 ساڵەی ڕۆژی سەرکەوتندا بەسەر نازییەکانی ئەڵمانیادا لە جەنگی جیهانی دووەمدا، لە گۆڕەپانی سووری مۆسکۆ وتارێکی پێشکەش کرد.\nپوتن لەمیانەی وتارەکەیدا باسی لە یادەوەری پاڵەوانێتی سۆڤیەتی کرد لە جەنگی جیهانی دووەمدا تاوەکو هانی سوپاکەی بدات لە ئۆکرانیا سەربکەون، بەڵام دانیشی نا بە زیانە گیانییەکانی هێزەکانی ڕووسیادا و بەڵێنیشیدا یارمەتی خێزانی سەربازە کوژراوەکان بدات.\nپوتن سەرکۆنەی " هەڕەشە دەرەکییەکانی " کرد بۆ لاوازکردن و دابەشکردنی ڕووسیا، وتیشی هاوپەیمانێتی ناتۆ هەڕەشەی لەسەر سنوورەکانی دروست کردووە.\nهەروەها ڕاستەوخۆ پەیامێکی ئاڕاستەی سەربازەکانی کرد لە هەرێمی دۆنباسی ڕۆژهەڵاتی ئۆکرانیا کە ڕووسیا بەڵێنیداوە " ئازادی " بکات و لەژێر کۆنتڕۆڵی کیێڤدا دەریبکات.\nپوتن وتی " ئێوە شەڕ بۆ نیشتیمانی دایک دەکەن، شەڕ بۆ داهاتوو دەکەن، بۆ ئەوەی هیچ کەسێک وانەکانی جەنگی جیهانی دووەمی لەبیرنەچێتەوە. بۆ ئەوەی لە جیهاندا هیچ شوێنێک نەبێت بۆ سزادەران و نازییەکان و بکوژەکان."\nهەروەها وتی " مردنی هەر یەکێک لە سەرباز و ئەفسەرەکانمان خەمی هاوبەشی هەموومانە و لەدەستدانێکە بۆ هاوڕێ و خزمانیان کە چاکبوونەوە لێی مەحاڵە."\nسەبارەت بە گرەنتییە ئاسایشییەکانیش پوتن وتی " سەرەڕای ناکۆکییەکانمان لە پەیوەندییە نێودەوڵەتییەکاندا، ڕووسیا هەمیشە باسی لە سیستمێکی ئاسایشی یەکسان و دابەش نەبوو کردووە، سیستمێک کە بۆ سەرانسەری کۆمەڵگەی نێودەوڵەتی گرنگ بێت."\nوتیشی " لە مانگی دوانزەی ساڵی ڕابردوودا پێشنیاری ڕێکەوتنێکمان کرد لەسەر گرەنتییە ئاسایشییەکان. ڕووسیا داوای لە ڕۆژئاوا کرد بێتە ناو گفتوگۆیەکی ڕاستگۆیانەوە، لە هەوڵێکدا بۆ گەڕان بەدوای چارەسەرەکاندا، تاوەکو حساب بۆ بەرژەوەندییەکانی یەکتر بکەین. بەڵام هەموو ئەمانە بێسوود بوون."\nوتی " وڵاتانی ناتۆ نەیانویست گوێمان لێبگرن، لەڕاستیدا پلانی جیاوازییان هەبوو، بینیشمان."\n" لە کیێڤ باسیان لە ئەگەری وەرگرتنی چەکی ناوەکی دەکرد، ناتۆ چالاکانە لەڕووی سەربازییەوە هاتە ئەو ناوچانەوە کە نزیکن لە ئێمەوە، ئەوەش بەدڵنیاییەوە هەڕەشەیەکی ڕێکخراوە کە ڕاستەوخۆ لەسەر سنوورەکانمانە و جێی قبوڵکردن نیە."\nوتی " بینیمان ژێرخانی ئابووری بەهێز دەکرا، سەدان ڕاوێژکاری سەربازیی کارییان دەکرد و چەکی نوێ لە ناتۆوە ڕەوانە دەکرا. ڕۆژانە ئاستی مەترسییەکان زیادی دەکرد. ڕووسیا سەرکوتکارەکەی وەستاند، پێویست بوو و لە کاتی خۆیدا بوو."\nپوتن لە وتارە 11 خولەکەکەیدا لە ڕۆژی حەفتاو پێنجەمینی داگیرکارییەکەیدا لە ئۆکرانیا باسی لە کۆمەڵێک بابەتی دیار نەکرد، لەوانەش ناوی ئۆکرانیای نەهێنا، هیچ باسێکی لە پێشهاتەکانی جەنگەکە نەکرد و ئاماژەی بەوە نەدا تاوەکو کەی ئەم جەنگە بەردەوام دەبێت. هەروەها باسی لەو شەڕە خوێناوییە نەکرد کە بۆ ماریوپۆڵ دەکرێت.


یه‌مه‌نیـیه‌کان ده‌نگ بۆ سه‌رۆکێـکی نوێ ده‌ده‌ن\nی مانگی دوو ٢١, ٢٠١٢\nئه‌مڕۆ سێشه‌ممه هاوڵاتیانی یه‌مه‌ن به‌ره‌و بنکه‌کانی ده‌نگدان ده‌چن بۆ ده‌سـنیشـانکردنی سه‌رۆکی نوێی وڵاته‌که‌یان که ئۆپـۆزسیۆن و هه‌روه‌ها پارتی ده‌سه‌ڵاتدار له‌سه‌ری ڕێـکه‌وتوون.\nئه‌م پـرۆسه‌ی ده‌نگدانه له چوارچیوه‌ی ئه‌و ڕێـکه‌وتنه سـازده‌کرێت که به پـشـتیوانی ئه‌مه‌ریکا و ناوبژیوانی وڵاتانی عه‌ره‌بی که‌نداوه‌وه یه‌مه‌نیـیه‌کان پـێـیگه‌یشـتوون که تیایدا ده‌بێت جێـگری سه‌رۆک عه‌بد ڕه‌به مه‌نسور هادی شوێنی عه‌لی عه‌بدوڵڵا سـاڵح بگرێته‌وه و بـبێته سه‌رۆک.\nبنکه‌کانی ده‌نگدان له کاتژمێر 8 ی به‌یانی به کاتی خۆجێی کراونه‌ته‌وه. زیاتر له 10 ملیۆن هاوڵاتی مافی ده‌نگدانیان هه‌یه.\nئه‌مه به هه‌نگاوێـکی گرنگ داده‌نرێت له نه‌خشه‌ی کۆتایی هێنان به حوکمڕانی عه‌لی عه‌بدوڵڵا سـاڵح که 33 سـاڵه درێژه‌ی کێشاوه.\nزیاتر له 100 هه‌زار که‌س له ئه‌ندامانی هێزه‌کانی ئاسایش و پـۆلیس و له‌شـکر له سه‌رانسه‌ری وڵاته‌که‌دا بڵاوکراونه‌ته‌وه بۆ پاراستنی ڕه‌وشی ئاسایش و به‌ڕێوه‌چوونی پـرۆسه‌ی ده‌نگدانه‌که به شێوه‌یه‌کی ئارامانه.\nجێی ئاماژه پـێـکردنه له مانگی دووی سـاڵی ڕابردووه یه‌مه‌نیـیه‌کان ده‌سـتیان به ڕاپه‌ڕین له دژی ده‌سه‌ڵاتی سه‌رۆک سـاڵح کرد و له مانگی یازده‌ی 2011 عه‌لی عه‌بدوڵڵا سـاڵح له ڕیازی پایته‌ختی سعودیـیه ڕێـکه‌وتنی گواستنه‌وه‌ی ده‌سه‌ڵاته‌که‌ی مۆرکرد.


دوێنێ شەممە ۱۹ی ۱۲ی ۲٠۱٥، لە ناوەندی غەزەلنووس، لە شاری سلێمانی مەراسیمی بڵاوبوونەوەی ٦ کتێبی نوێ بەڕێوەچوو، بە ئامادەبوونی خوێنەران و وەرگێڕەکان بۆ قسەکردن لەسەر کتێبەکان و واژۆ کردنیان لەلایەن وەرگێڕەکانەوە.\nمامۆستا حەمەکەریم عارف وەرگێڕی کتێبی "یادگارییەکانی خانەی مردووان"ی دۆستۆیفسکی دەربارەی گرنگی کتێب و پێشوازیکردنی کتێب لەو جۆرە مەراسیمانەدا کرد، و وتی؛ "میللەت کە کتێبی نەبوو، واتە لەدەرەوەی مێژووە و بارە بەسەر دونیاوە" و لەباسی خوێنەردا باسی لە گرنگی بوونی خوێنەری ڕەخنەگر کرد و وتی: "خوێنەری ڕەخنەگر، ئەدەبی گەورە دروست دەکات."\nکتێبە نوێیەکان: ۱ـ یادگارییەکانی خانەی مردووان، نوسینی فیۆدۆر دۆستۆیفسکی، وەرگێڕانی مامۆستا حەمەکەریم عارف\n۲ـ قارەمانەکان و گۆڕەکان نوسینی ئێرنستۆ ساباتۆ، وەرگێڕانی حەمە قادر\n۳ـ ماتریالیزمی مێژوویی نوسینی ئالان وددس و ڕۆب سیوێل، وەرگێڕانی کارزان عەزیز\n٤ـ پەڕەسێلکەکانی کابول نوسینی یاسەمینە خەزرا، وەرگێڕانی تارا شێخ عوسمان\n٥ـ قوربانی و جەللاد، نوسینی گی کورنوو، وەرگێڕانی سەڵاح حەسەن پاڵەوان ( پرۆژەی هاوبەشی ماڵی سوهرەوەردیی و ناوەندی غەزەلنووس )\n٦ـ ئایا ئیسلام چارەسەرە؟ نوسینی زەکەریا ئۆزۆن، وەرگێڕانی ئارام حاجی و خەسرەو مەحموود( پرۆژەی هاوبەشی ماڵی سوهرەوەردیی و ناوەندی غەزەلنووس ) هەروەها کتێبی نهێنی نەمری هاوبیر کامەران حەمە ئەمین لە زنجیرە کتێبەکانی کۆمەڵەی یۆگا لە کوردستان بڵاوبووەوە.\nجێی ئاماژەیە ناوەندی غەزەلنووس لە دەستپێکی دانیشتنە ئەدەبییەکانیدا ڕۆژی سێشەممە، ۲۲ی ۱۲ی ۲٠۱٥، کاتژمێر ۳:۳٠ دوا نیوەڕۆ، کۆڕێکی شیعری بۆ شاعیر هیوا قادر و پیانۆژەن شەهرام جاسم ساز دەکات لەژێر ناونیشانی "یار لە باخە"\nفۆتۆ: ناوەندی غەزەلنووس


چالاکوانان زه‌خیره‌یه‌كی کۆمەك لای تەحریر شام دەدۆزنەوە\nفەره‌نسا پشتگیری له سوپای عێراق دەکات دوای داعش\nرژێمی سوریا و تەحریر شام لە دێهاتەکانی ئیدلیب شەڕدەکەن\nبه‌رپرسێكی ئه‌مریكی: پێده‌چێت داعش كاروباری دارایی بكاته نامه‌ركه‌زی\nهێزه‌كانی عێراق 6 چه‌كداری داعش ده‌كوژن له چیاكانی بادوش\nئەو خۆراک و دانەوێڵەیەی لەلایەن تەحریر شامەوە کۆکرابووه‌وە لێرەدا دەبینرێت لەنێو داروپەردووی جبەخانەیه‌كی چەكدا کە کەوتە بەر تۆپباران لە ئوروم جۆز له ئیدلیب. [وێنەکە لە تۆڕە کۆمەڵایەتیەکان بڵاوکراوەتەوە]\nچالاکوانانی سوریا کە سەردانی دیمەنی جبخانەیه‌كی چەکی تەحریر شامیان کرد لە ئیدلیب کە بە تۆپبارانی رژێم وێرانكرا بۆیان دەرکەوت ئەو هاوپەیمانێتیە توندڕەوە ئەمبارێك لە خۆراکی شاردۆتەوە، تەنانەت لەوکاتەدا کە مەدەنیەکان لە ناوچەکە لە مەینەتیدا بوون، چالاکوانێك وتی.\nچالاکوان هەیسەم ئیدلیبی بە دیارونای وت خواردنی کۆکراوە دۆزرایەوە دوای ئەوەی تۆپبارانی رژێمی سوریا ئەمبارێکی تەحریر شامی کردە ئامانج لە شارۆچکەی ئوروم جۆز لە باشوری پارێزگای ئیدلیب.\nئیدلیبی وتی جبەخانەکە تێکشکێنرا کاتێك چەك و تەقەمەنیی هه‌ڵگیراو لەنێویدا تەقییەوە و بووە هۆی دەرخستنی ئه‌و خۆراکه‌ی کەلەوێ پارێزرابوو، "کە بەشێوەیەکی سروشتی چیتر بۆ خواردن ناشێت".\nوتیشی زه‌خیره‌ی خۆراکەکە بڕه‌كی زۆری برنج و دانەوێڵە و خواردنی لەقوتونراو و شمەکی دیکەی تێدابوو کە لەلایەن رێکخراوە مرۆییەکانەوە ده‌به‌خشران و لەلایەن تەحریر شامەوە دابەشدەکران.\nچالاکوانان شوێنی خەو و لێفەیان دۆزییەوە کە پێده‌چێت تەحریر شام دەستی بەسەردا گرتبن لە رێکخراوە فریاگوزارییەکان لە جبەخانەیەکی بۆمبارانکراوی ئیدلیبدا. [وێنەکە لە تۆڕە کۆمەڵایەتیەکان بڵاوکراوەتەوە]\nئه‌مبارێكی تەحریر شام کەوتە بەر تۆپباران و دەرکەوت تەقەمەنی و خۆراك و کاڵای فریاگوزاریی تێدایە کە تەحریر شام لە مەدەنیەکانی شاردبووه‌وە. [وێنەکە لە تۆڕە کۆمەڵایەتیەکان بڵاوکراوەتەوە]\nئیدلیبی وتی ئەمە دەبوو دابەشبکرانایە بەسەر مەدەنیەکان و ئاوارەکاندا لە ناوچەکە، کە لە دۆخێکی زۆر سەختدا دەژین.\nوتی ئەو دۆزینەوەیە بووە هۆی توڕەکردنی مەدەنیەکانی ناوچەکە و ئاماژەیکرد بەوەی جیا لە خۆراكی کۆمەکی دزراو، چالاکوانان بۆیانده‌ركه‌وت کە تەحریر شام بڕێكی زۆر پێخه‌ف و دۆشه‌ك و چه‌رچه‌فی كۆكردبووه‌وه.\nخەڵکی ناوچەکە زۆر پێویستیان بەم كه‌لوپه‌لانه هەیە.\nچالاکوانان ئەم حه‌شارگه‌یه تۆماردەکەن\nئیدلیبی وتی وادەردەکەوێت کە تەحریر شام دەستیگرتووە بەسەر بڕێکی زۆردا لە کۆمەکی مرۆیی پێشئەوەی کۆمەك بوەستێنرێت بۆ ناوچەکە، بە پاساوی ویستی سەرپەرشتیكردنی دابەشکردنی لەلایەن خۆیەوە.\nوتی ئەو هاوپەیمانێتیە توندڕەوە توانیی تاوانەکانی بۆ بچێتەسەر تا ئەوکاتەی زه‌خیره شاراوەكه‌ی شمەکە دزراوەکانی كه‌وته به‌رچاو.\nئیدلیبی وتی چالاکوانان توانییان ئەوە پشتڕاستبکەنەوە بە وێنە و ڤیدیۆ دوای ئەوەی ئەندامانی تەحریر شام لە ناوچەکە هەڵهاتن و ئاماژەیکرد بەوەی "بڕێكی زۆری دانەوێڵە، برنج، سەوزەی لەقوتونراو و میوە و پەنیری قوتویان" دۆزییەوە.\nوتی لە هەمووی خراپتر، تەحریر شام خاوەنی ئەم خۆراکانەیە لەکاتێکدا ناوچەکە توشیباران و لافاوی سەخت بۆتەوەکە زیانی به کەمپەکانی ئاوارەیی گه‌یاند و خێمەکانی تێكدا.\nوتیشی: "جگه لە له‌ده‌ستدانی شمەك و ئامێره كه‌مه‌كانینا، دانیشتوانی کەمپەکە لە پێویستی زۆردا بوون بۆ کۆمەکی مرۆیی، له‌وانه خۆراك و پێخه‌ف."\nهه‌روه‌ها وتی: "له هه‌موو ئه‌و ماوه‌یه‌دا، تەحریر شام پەنجەیەکی نەجوڵاند و دانیشتوانی ناوچەکە هەر خۆیان مابوونه‌وه بۆ ده‌ستبه‌كاربوون و یارمەتیدان بە هەرجۆرێك پێیانبکرایه."\nوتی هه‌رچه‌ندیشیان پێكرا كه‌لوپه‌ل و ئامێریشیان به‌خشی، لەکاتێکدا بەرگری شارستانی سوریا (کڵاوسپییەکان) یارمەتی تەختکردنۆ زەویی هەندێك لە که‌مپەکانیان دا تا شیاو بن بۆ دووبارە چەقاندنەوەی خێمەكان.\nسزانی مەرگ بۆ چالاکوانێکی سوری خه‌ڵك توڕەده‌كات له تەحریر شام\nچالاکوان و مەدەنیەکانی سوریا ماوەیەکە خۆپیشاندان ئه‌نجامده‌ده‌ن دژی ده‌ركردنی سزای مەرگ له‌لایه‌ن ئەو هاوپەیمانێتیە توندڕەوەوه بۆ ئەمجەد مالیح.\nسەرکردەیەکی تەحریر شام گەندەڵیی هاوپەیمانێتیەکە دەردەخات\nگەندەڵی، واسیتە و پاوانکردنی خەڵکی هەژار ئەو تۆمەتانەن كه ده‌خرێنه پاڵ ئەو هاوپەیمانێتیە توندڕەوە لە کلیپێکی ڤیدیۆییدا لەلایەن یەکێك لە سەرکردەکانیەوە.\nسوریەکان یادی هەشتەمین ساڵیای راپەڕینیان کردەوە دژی رژێمی دەسەڵاتدار بە گردبوونەوە و چالاکی لە شارەکاندا، لەنێویاندا ئیدلیب و دەرعا.\nئایا خۆپیشاندانه‌كانی عێراق كاریگه‌ریی ئێران كه‌مده‌كه‌نه‌وه؟\nئەمریکا هەڵدەکوتێتە سەر تۆڕێکی پشتیوانی دارایی داعش لە سوریا و ناوچەکە\nداعش تووشی پاشاگەردانی بووە لە گەیاندنی پەیامەکانی دوای شکستەکانی پارێزه‌رێك: ده‌بێت لێپرسینه‌وه له روسیا و سوریا بكرێت له‌سه‌ر تاوانه‌كه‌ی گروپی واگنه‌ر خوشكه‌كه‌ی به‌غدادی له باكوری سوریا ده‌ستگیرده‌كرێت


هەدەپە بەرەی دژ بە ئاک پارتی بەهێز دەکات | KURDPLAT\nهەدەپە بەرەی دژ بە ئاک پارتی بەهێز دەکات\nکوردپلات 1/28/2021 01:22:00 ص ليست هناك تعليقات\nلە تورکیا پڕۆسەی سیاسیی و پەیوەندی نێوان پارتەکان لە دۆخێکی هەستیاردایە. هەدەپە دەستی بە کۆکردنەوەی ئۆپۆزسیۆن و دروستکردنی بەرەیەکی بەهێز کردووە، لە بەرامبەریشدا ئاک پارتی هەوڵی فراوانکردنی بەرەکەی دەدات لەگەڵ مەهەپە و دەیانەوێت پارتی دیکە بکەن بە هاوپەیمان. هەدەپە لە ماوەی داهاتوودا لەگەڵ چوار پارتی گەورەدا کۆدەبێتەوە، ئەمەش گەرموگوڕی خستووەتە ناو پڕۆسەی سیاسیی تورکیاوە.\nهەدەپە لەگەڵ پارتە ئۆپۆزسیۆنەکاندا کۆدەبێتەوە\nپارتی دیموکراتی گەلان (هەدەپە) دەربارەی گفتوگۆی دیموکراسی، دادپەروەری و چەند دۆسیەیەکی دیکە پلانی هەیە لەگەڵ پارتە ئۆپۆزسیۆنەکانی تورکیادا چەند کۆبوونەوەیەک ئەنجامبدات و لەم بارەیەوەشەوە هەنگاوەکانی دەستپێکردووە.\nپەروین بوڵدان و میتهات سانجار هاوسەرۆکانی هەدەپە بە فەرمی داوای کۆبوونەوەیان لە پارتی گەلی کۆماری (جەهەپە) بە سەرۆکایەتی کەمال کڵچدار ئۆغڵو، پارتی دیموکراسی و پێشکەوتن (دەڤا) بە سەرۆکایەتی عەلی باباجان، پارتی ئایندە بە سەرۆکایەتی ئەحمەد داودئۆغڵو و پارتی سەعادەت بە سەرۆکایەتی تەمەل کارامۆللائۆغڵو کردووە.\nپارتی سەعادەت وەک یەکەم حیزب وەڵامی داواکارییەکەی هەدەپەی دایەوە و بڕیارە یەکی شوبات هاوسەرۆکانی هەدەپە لەگەڵ سەرۆکی پارتی سەعادەت کۆببنەوە.\nهەدەپە بەرەی ئۆپۆزسیۆن بەهێز دەکات\nماوەی چەند مانگێکە ژمارەیەکی زۆر کۆبوونەوە لەنێوان پارتەکاندا ئەنجام دراوە، بە پارتی داد و گەشەپێدانی دەسەڵاتداریشەوە، ئامانجی هەموو گفتوگۆکانیش دۆزینەوەی چارەسەرە بۆ کێشە و قەیرانە گەورەکانی تورکیا.\nبەرامبەر زیاتر نزیکبوونەوەی پارتی داد و گەشەپێدان (ئاک پارتی) و پارتی بزوتنەوەی نەتەوەپەرست (مەهەپە)، هەدەپەش دەیەوێت ریزەکانی ئۆپۆزسیۆن یەکبخات و بەرەیەکی بەهێز دروستبکات، بۆیە لە ئێستاوە دەستی بە ئەنجامدانی کۆبوونەوە لەگەڵ ئۆپۆزسیۆن کردووە.\nماوەی چەند مانگێکە مەهەپە هەوڵ دەدات داد و گەشەپێدان قایل بکات کە دەست بە پڕۆسەی داخستنی هەدەپە بکات، هەموو نزیکی و گفتوگۆکانی دەوڵەت باخچەلی سەرۆکی مەهەپەش لەگەڵ رەجەب تەیب ئەردۆغان بۆ ئەوە بووە سەرۆک کۆمار بهینێتە سەر ئەو بۆچوونەی کە هەدەپە مەترسییە بۆ سەر تورکیا و پێویستە دەست بە رێکارەکانی داخستنی بکرێت.\nهەدەپە بۆ رێگرتن لەم هەوڵانە و بێکاریگەرکردنی، دەستی بە بەهێزکردنی پەیوەدنییەکانی لەگەڵ پارتە ئۆپۆزسیۆنەکاندا کردووە، هەدەپە دەیەوێت لەم رێگەیەوە هەم پشتیوانی بۆ خۆی پەیدا بکات و شکست بە هەوڵەکانی مەهەپە بهێنێت، هەم بەرەی ئۆپۆزسیۆن لە دژی ئاک پارتی و مەهەپە بەهێز بکات.\nهەر لەبەر ئەم هۆکارەشە هەدەپە داوای گفتوگۆ و کۆبوونەوەی ئاڕاستەی هیچ کام لە ئاک پارتی، مەهەپە و پارتی باشیش نەکردووە.\nپێگەی بی بی سی لە راپۆرتێکیدا دەربارەی ئامانجەکانی هەدەپە لەم گفتوگۆیانە دەنووسێت ئامانجی هاوسەرۆکانی پارتە کوردییەکە بریتییە لە بەدیموکراتیزەکردن، ئازادیی و دادپەروەری لە تورکیادا.\nلە راپۆرتەکەشدا هاتووە، هاوسەرۆکانی پارتی دیموکراتی گەلان لە گفتوگۆکانیاندا لەگەڵ سەرۆکی پارتە ئۆپۆزسیۆنەکاندا و بە ئامانجی گفتوگۆکردن لەسەری، نەخشە رێگایەک بۆ چارەسەرکردنی کێشە بنەڕەتییەکانی تورکیا دەخەنە روو.\nلە ماوەی دوو ساڵی رابردوو و بەتایبەت لە چەند مانگی کۆتاییدا ژمارەیەکی زۆر کۆبوونەوە لەنێوان پارتەکاندا ئەنجامدراوە، لە لایەک پارتەکانی ناو هاوپەیمانی گەل، کە بریتین لە (جەهەپە، پارتی سەعادەت و پارتی دیموکراسی) و لەلایەکی دیکە لەنێوان ئاک پارتی و مەهەپە لە چوارچێوەی هاوپەیمانی جمهور.\nدواتریش لەلایەن پارتەکانی ئۆپۆزسیۆنەوە بەتایبەتی پیرۆزبایی لە دامەزراندنی پارتەکانی عەلی باباجان و داودئۆغڵو کرا، دوای ئەوەش عەلی باباجان و سەرۆکی پارتی سەعادەت کۆبوونەوە.\nداودئۆغڵو ریسەکەی ئەردۆغان دەکاتەوە بە خوری؟\nدوای ئەوەی پارتی ئایندەی دامەزراند، داودئۆغڵو ئاڕاستەی رەخنەکانی کردە رەجەب تەیب ئەردۆغانی هاورێگا و هاوخەباتی پێشووی. بەمەوە نەوەستا و پرۆژەی گەڕانەوە بۆ سیستمی پەرلەمانی خستەڕوو، پڕۆژەیەک کە بەر لە هەموان لێدانە لە پێگە و هەژموونی ئەردۆغان.\nداودئۆغڵو لە گفتوگۆکانیدا لەگەڵ سەرکردەی پارتە ئۆپۆزسیۆنەکاندا پیشنیاری گەڕانەوە بۆ سیستمی پەرلەمانی خستووەتەڕوو.\nهەرچەندە هەدەپە لە ماوەی رابردوودا بەردەوام داوای سیستمی پەرلەمانی کردووە و دژی سیستمی سەرۆکایەتی بووە، بەڵام لەم کاتەدا داودئۆغڵو دەیەوێت ببێت بە ئاڵاهەڵگری گەڕانەوە بۆ سیستمی پەرلەمانی.\nبۆ بەهێزکردنی بەرەکەی خۆی و دەرخستنی هێزی هاوپەیمانییەتییەکەیان، رەجەب تەیب ئەردۆغان یەکەم سەردانی ساڵی نوێی بۆ ماڵی دەوڵەت باخچەلی سەرۆکی مەهەپە ئەجامدا، ئەمەش پەیامێکی رونی ئەردۆغان بوو بۆ بەهێزیی پەیوەندییەکانی لەگەڵ مەهەپە و باخچەلی.\nئەردۆغان بەوەندەوە نەوەستا، دواتریش لەگەڵ مستەفا دەستیجی سەرۆکی گشتیی پارتی یەکبوونی گەورە و ئۆندەر ئاکساکڵی سەرۆکی گشتیی پارتی چەپی دیموکراسیدا کۆبووەوە. دوای ئەوەش ئۆغوزهان ئاسیلتورک سەرۆکی ئەنجومەنی باڵای راوێژکاریی پارتی سەعادەتدا کۆبووەوە.\nبەپێی زانیارییەکان ئەردۆغان لە کۆبوونەوەکەیدا لەگەڵ ئاسیلتورک، باسی لە فراوانکردنی بەرەی "هاوپەیمانی جمهور" کردووە، تاکو بتوانێت پارتی سەعادەتیش بباتە ناو هاوپەیمانییەتییەکەوە.\nلە ئێستادا پارتی سەعادەت لە دووڕیانەکەدایە، یان دەچێتە بەرەی هەدەپە و ئۆپۆزسیۆنەوە یان روو لە هاوپەیمانی جمهور دەکات.